U Hrvatskoj je sada zabilježeno pet slučajeva zaraze koronavirusom. Jedan je novozaraženi u Zagrebu, a drugi u Rijeci. Riječ je o kontaktima prvog i trećeg zaraženog. Podsjetimo, prvozaraženi je mladić koji je bio u Milanu na utakmici, drugi je njegov brat, dok je treći zaraženi muškarac u Rijeci koji radi u Italiji.

Tijek događanja:

22:35 - U splitsku Kliniku za infektologiju večeras će sanitetskim prijevozom dovesti Hvaranina za kojeg sumnjaju da je zaražen korona virusom, javlja Slobodna Dalmacija. Kako navode, već tri dana ima povišenu temperaturu, a nedavno je bio na putovanju kroz sjeverni dio Italije i stajao na benzinskim postajama.

21:20 - Zbog korona virusa otkazan je najveći turistički sajam na svijetu, Međunarodna turistička burza (ITB) u Berlinu koja je trebala biti održana od 4. do 8. ožujka.

- U posljednjih nekoliko dana sve veći broj izlagača otkazivao je svoj dolazak u Berlin. Sajam je prije toga bio rasprodan - priopćila je uprava Sajamskog društva Berlin novinskoj agenciji Dpa. Nadležna zdravstvena služba gradske četvrti Charlottenburg-Wilmersdorf, u kojoj se sajam održava, posljednjih dana postrožila je uvjete dolaska izlagača i gostiju u Berlin.

- Svaki je gost trebao dokazati da ne dolazi iz nekog od rizičnih područja ili da nije bio u kontaktu s nekom od osoba koje su boravile u tim područjima. Sajam Berlin nije bio u stanju ispuniti te uvjete i zato smo se teškog srca odlučili za potpuno otkazivanje - rekao je direktor Berlinskog sajma Christian Goeke.

20:30 - Broj zaraženih koronavirusom u svijetu iznosi 84.117 od kojih je 2870 umrlo u 59 zemalja i teritorija, piše agencija France presse. Ranije je Svjetska zdravstvena organizacija (WHO) podignula rizik vezan uz koronavirus na "vrlo visok", što je najviša moguća razina, pošto je zaraza potvrđena kod oko 79.000 ljudi u Kini i više od 5000 u ostatku svijeta. Od četvrtka u 18 sati do petka u 18 u isto vrijeme zabilježeno je 1435 novozaraženih.

19:35 - U Italiji je u petak broj zaraženih koronavirusom porastao na 888, umrla je dosad 21 osoba, a 46 se izliječilo, objavile su vlasti, a pokrajina Lombardija zatražit će od vlade da preventivne mjere ostanu na snazi još najmanje tjedan dana. Broj zaraženih u Italiji porastao je na 888 u odnosu na 650 u četvrtak. Većina novih slučajeva zabilježena je u Lombardiji.

Foto: YARA NARDI/REUTERS/PIXSELL

18:25 - SDP-ov saborski zastupnik Joško Klisović preventivno se nalazi u samoizolaciji zbog trenutne situacije s koronavirusom u Hrvatskoj.

"Od epidemiološke službe sam dobio upute za samoizolaciju idućih 14 dana. Nemam simptome i ne moram u karantenu. Javio sam se epidemiološkoj službi zato što sam bio na skupu na kojem je bila i osoba kojoj je potvrđen koronavirus, radilo se o predavanju na jednom fakultetu i bili smo u istoj prostoriji, dakle u širem kontekstu kontakta, no svejedno sam se javio i sada sam u samoizolaciji", rekao je Klisović za N1.

16:45 - Hrvati će napokon napustiti kruzer Diamond Princess, ali moraju u izolaciju. Opširnije pročitajte OVDJE.

16:20 - Epidemiološka situacija na području Brodsko-posavske županije za sada je pod apsolutnim nadzorom te dosad nisu zabilježeni pozitivni slučajevi na koronavirus (COVID-19). Zaključak je to sa sjednice Stožera civilne zaštite Brodsko-posavske županije koja je, nastavno na sjednicu Stožera civilne zaštite RH u Zagrebu, danas (petak) održana u županijskoj vijećnici u Slavonskom Brodu. Uz ravnatelje zdravstvenih ustanova, predstavnike PU Brodsko-posavske i Crvenog križa, sjednici su nazočili i načelnici gradskih stožera civilne zaštite Slavonskog Broda i Nove Gradiške.

Na sjednici je, također, zaključeno kako su aktivacijom državnog stožera civilne zaštite uspostavljeni komunikacijski kanali koji se odnose na preporuke, naputke i naloge prema dionicima na županijskim razinama, koji funkcioniraju besprijekorno.

Županijski stožer utvrdio je prijedlog lokacija i objekata koji zadovoljavaju propisane uvjete za eventualni karantenski smještaj na području Brodsko-posavske županije.

Foto: bpz.hr

- Maksimalno smo spremni. Ovaj stožer i ove institucije dati sve od sebe vezano za ovu vrstu ugroze. Svladali smo mnoge ugroze dosad i vjerujem da ćemo i ovu, ukoliko do nje dođe, uspješno prevladati. Sustav je uvezan od državne do lokalne razine, odnosno stožera civilne zaštite. Situacija je ozbiljna, no nema mjesta panici. Tu smo da pratimo razvoj situacije, da razmišljamo unaprijed i da budemo spremni odgovoriti ukoliko se slučajevi oboljelih pojave i na području naše županije – rekao je Stjepan Bošnjaković, načelnik Stožera civilne zaštite Brodsko-posavske županije.

U slavonskobrodskoj Općoj bolnici dr. Josipa Benčevića preventivne mjere podignute su na najvišu moguću razinu. Na području Brodsko-posavske županije više od 20 pacijenata pod medicinskim je nadzorom. Hospitalizirano je nekoliko osoba koje su imale blaže kliničke slike, ali su imale epidemiološki kriterij da su došle iz zemalja gde ima koronavirusa.

13.55 – Djevojci prvog zaraženog koronavirusom u Hrvatskoj ipak je potvrđeno da je pozitivna na koronavirus. Utvrđeno je to tek nakon trećeg testiranja. Ona se sada također nalazi u zaraznoj bolnici Fran Mihaljević, a prije toga bila je u samoizolaciji. Ona se i dalje dobro osjeća i ne pokazuje simptome bolesti.

13:45 – Mjerama zdravstvenog nadzora na području Primorsko-goranske županije do sada je izvrgnuto više od 100 ljudi.

13.36 – Za sada su svi s blagim do srednjim stupnjem respiratorne bolesti. Kod nikoga nema pogoršanja stanja niti ičega alarmantnog, i ne očekuju se komplikacije. Sada traje procjena oko eventualne hospitalizacije novog oboljelog – javljaju epidemiolozi za slučaj zaraženih osoba iz Rijeke.

9:46 – Iz HALMED-a su poslali priopćenje u kojem ističu da trenutačno nema poremećaja u opskrbi lijekovima povezanih s koronavirusom na tržištu Republike Hrvatske. Više pročitajte OVDJE.

9:00 – Stožer civilne zaštite održao je redovnu konferenciju za medije u vezi s koronavirusom.

"Tijekom noći i jutra zabilježili smo dva pozitivna slučaja, bliski kontakti prvog i trećeg oboljelog", kazao je ministar zdravstva Vili Beroš dodajući da ih je još osam u obradi.

"Prva zaražena osoba više nema simptome. Drugi pozitivan jest kućni kontakt. Također se osjeća dobro. Ono što treba naglasiti jest da su to više-manje kućne infekcije", kazala je ravnateljica Klinike za infektivne bolesti ''Dr. Fran Mihaljević'' Alemka Markotić. "Novi kontakt je u Zagrebu u bolnici. Kontakt iz Rijeke u bolnici je u Rijeci", kazala je Markotić.

Video: Krunoslav Capak o koronavirusu

Vaš preglednik ne omogućava pregled ovog sadržaja.

"Imamo epidemiološki dobru situaciju. Osobe su bile u izolaciji u bolnici. Naše mjere bile su jako dobre. Da ih nismo izolirali, imali bi još više kontakata", kazao je ravnatelj HZJZ-a Krunoslav Capak.

"Dajemo preporuku da se ljudi koji osjete simptome jave obiteljskom liječniku", dodao je Capak. "Zaraženi će biti otpušteni kada nestanu svi simptomi i kada nalaz bude negativan", dodala je Markotić.

"U ovom trenutku nema potrebe da se vozila javnog prijevoza dezinficiraju. Imali smo mnogo pitanja građana o dezinfekciji ljudi koji izlaze iz automobila HZJZ-a. Ako utvrdimo sumnju, dezinficiramo", dodao je Capak

"Naše domaće životinje i kućni ljubimci ne obolijevaju od koronavirusa", kazao je pomoćnik ministrice poljoprivrede.

7:50 – Petnaestero učenika i dvoje njihovih profesora riječke Strojarske škole za industrijska i obrtnička zanimanja nalaze se u samoizolaciji, jer su se u utorak vratili iz Milana gdje su preko Erasmus+ projekta odrađivali stručnu praksu.

Učenici, kao i njihovi profesori, kaže ravnatelj Gojko Miletić, osjećaju se dobro, no zbog činjenice da su boravili u području koje je zahvaćeno koronavirusom moraju ostati u dvotjednoj kućnoj izolaciji te se svakodnevno javljati epidemiologu, javlja Novi list.

7:48 – Južna Koreja izvijestila je u petak o 256 novih slučajeva zaraze koronavirusom, pa se tako ukupan broj zaraženih u toj zemlji penje na 2022, objavio je Korejski centar za kontrolu i prevenciju bolesti (KCDC).

Novim koronavirusom zarazilo se još 327 osoba u kontinentalnoj Kini, što je najmanji broj u više od mjesec dana, a još 44 osobe su umrle, priopćile su u petak kineske zdravstvene vlasti.

U Italiji je od koronavirusa umrlo još troje ljudi pa se broj umrlih u toj zemlji povećao na 17. Zasad je zaraženo 650 ljudi, a većina je i dalje u sjevernim talijanskim regijama Lombardiji i Venetu

7:44 – Nalazi uzoraka uzetih od dvije osobe za koje se sumnjalo da su zaražene koronavirusom negativni su, izvijestili su u četvrtak iz Stožera za zarazne bolesti Primorsko-goranske županije.

Tema: Koronavirus

Brzi test na koronu još ne stiže, ali klasični su testovi pouzdaniji: 'Evo gdje ih naći'

Nulti pacijent iz Zagreba: Postao sam prvi ‘anonimni celebrity’ – mobitel zvoni, stižu poruke...

Ako imate pitanja o koronavirusu pošaljite nam ih na mail dojavi@vecernji.net. Postavit ćemo ih uglednim stručnjacima